समीक्षक डॉ. एन सिंह उठे। उन्होंने माइक पर अपना वहीं परंपरागत और बचकाना राग अलापा, ''क्योंकि रमणिका जी वणिक है, अतः वे दलित साहित्यकार नहीं हैं। इसके विपरीत ओमप्रकाश वाल्मीकि दलित हैं, अतः दलित साहित्यकार हैं। '' उनके इस जवाब से श्रोता संतुष्ट नहीं हुए। उठती आवाजों से मंच संचालन में व्यवधान पैदा होने लगा तो स्वयं रमणिका जी उठ कर माइक पर गईं और उन्होंने डॉ. एन. सिंह का समर्थन करते हुए कहा ''मैं वणिक जाति में जन्मी हूँ, इसलिए दलित साहित्यकार नहीं हूँ। पीछे से किन्हीं महानुभाव की आवाज आई, ''जब आप दलित साहित्यकार नहीं है, तो आप अपने लिखे को दलित साहित्य क्यों कहती हैं?'' आवाज बहुत अहम थी।